SKRIFTLIG FORESPØRGSEL E-3632/02

af Isidoro Sánchez García (ELDR) til Kommissionen

(17. december 2002)

Om: Foranstaltninger med henblik på at hindre/yde erstatning for katastrofer som Prestiges forlis.

I løbet af de sidste ti år er der i øområder beliggende i EU's yderste periferi sket tre store forlis med olietankskibe, som transporterede farlige produkter med efterfølgende miljøkatastrofer i de berørte områder. Det seneste tilfælde (Prestige) er af særlig betydning på grund af de sociale, tekniske, økonomiske og miljømæssige forhold i forbindelse med forliset og på grund af de negative konsekvenser, som det har haft for samfundet i regionen Galicien.

Hvilke foranstaltninger har Kommissionen på denne baggrund til hensigt at gennemføre for at afhjælpe de negative konsekvenser, som katastrofen har afstedkommet i den autonome region Galicien, og for at undgå lignende hændelser i Fællesskabets farvande, især ud for regionerne i EU's yderste periferi, med henblik på at garantere sikkerheden til søs i de ramte økosystemer og at bevare ressourcerne i disse?

Svar afgivet på Kommissionens vegne af Franz Fischler

(30. januar 2003)

Rådet vedtog den 20. december 2002 en forordning om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget(1).

Denne forordning fastsætter ekstraordinære støtteforanstaltninger for personer og virksomheder inden for den spanske fiskeri-, skaldyrs- og akvakultursektor i de spanske kystområder, der er blevet ramt af olieforureningen fra Prestiges forlis.

Disse foranstaltninger tager sigte på:

- at yde erstatning til personer og virksomhedsejere, som midlertidigt har måttet ophøre med deres aktiviteter

- at støtte udskiftning af fiskeredskaber

- at støtte rengøring, reparation og genopbygning af skaldyrs- og akvakulturanlæg

- at yde erstatning med henblik på genindsættelse af skaldyrsbestande.

Med det formål at lette og fremskynde støtten til ofrene for forureningen er der desuden med denne forordning indført visse undtagelser fra de kriterier, som skal være opfyldt, for at der kan opnås finansieringsstøtte fra FIUF i forbindelse med Rådets forordning (EF) nr. 2792/1999(2).

Endelig åbner denne forordning mulighed for, at der afsættes yderligere (30 mio. EUR) i støtte som led i Rådets forordning (EF) nr. 2561/2001 af 17. december 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko(3).

Med henblik på at forebygge lignende ulykker vedtog Kommissionen i øvrigt den 3. december 2002 en meddelelse om, hvilke foranstaltninger der skal træffes som følge af olietankskibet Prestiges forlis(4), et initiativ, der fik støtte på Rådets møde (transportministrene) den 6. december 2002.

Kommissionen vedtog endvidere den 20. december 2002 en forordning(5) om forbud mod transport af svær brændselsolie med enkeltskrogede fartøjer på vej til og fra havne i EU og om fremskyndet udskiftning af enkeltskrogede fartøjer med dobbeltskrogede, der på nuværende tidspunkt ligger til behandling i Parlamentet og Rådet.

Kommissionen har ligeledes indledt udarbejdelsen af en række nye lovgivningstiltag, der bl.a. tager sigte på at indføre strafferetlige sanktioner mod enhver (dvs. ikke alene rederen, men også ladningens ejer, klassifikationsselskabet eller andre involverede), der som følge af grov uagtsomhed er ansvarlig for en forurening.

Kommissionen vil gerne minde det ærede medlem om, at den gældende forordning giver den spanske regering mulighed for at anvende bestemte midler fra EFRU og Samhørighedsfonden for perioden 2000-2006 til at afhjælpe de konsekvenser, som katastrofen har afstedkommet.

Kommissionen oplyser samtidig det ærede medlem om, at de spanske myndigheder indtil videre kun har meddelt, at de ønsker at anvende foranstaltning 3.5 (Actuaciones medioambientales en costas) i det operationelle program for Galicien 2000-2006, der har fået bevilget 64 516 472 EUR af EFRU til rengøring.

Kommissionen modtog den 14. januar 2003 en officiel ansøgning fra de spanske myndigheder om støtte fra Solidaritetsfonden til at betale omkostningerne i forbindelse med rengøring af Galiciens kyst, der er tildækket af et olielag som følge af olietankskibet Prestiges forlis. Kommissionen er ved at behandle deres ansøgning på grundlag af de modtagne oplysninger og vil så hurtigt som muligt afgive svar i overensstemmelse med de i forordningen omhandlede krav.

(1) Rådets forordning (EF) nr. 2372/2002 af 20. december 2002 om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget, EFT L 358 af 31.12.2002.

(2) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, EFT L 337 af 30.12.1999.

(3) EFT L 344 af 28.12.2001.

(4) KOM(2002) 681 endelig udg.

(5) KOM(2002) 780 endelig udg.